Príloha č. 7

Rezolúcia prijatá Medzinárodnou konferenciou práce na jej 90. zasadnutí
(Ženeva, jún 2002)

Rezolúcia o trojstrannosti (tripartite - tripartizme) a o sociálnom dialógu

Rezolúcia prijatá Medzinárodnou konferenciou práce na jej 90. zasadnutí
(Ženeva, jún 2002)

Rezolúcia o trojstrannosti (tripartite - tripartizme) a o sociálnom dialógu1)

Generálna konferencia Medzinárodnej organizácie práce,2)

pripomínajúc Ústavu Medzinárodnej organizácie práce,3)

pripomínajúc Dohovory Medzinárodnej organizácie práce č. 87, č. 98, č. 144, č. 150, č. 151 a č. 154 a k nim pripojené odporúčania Medzinárodnej organizácie práce, ako aj odporúčanie č. 113,4)
zdôrazňujúc založenie Medzinárodnej organizácie práce roku v 1919 ako organizácie s jedinečnou trojstrannou (tripartitnou) štruktúrou s cieľom  “všeobecného a trvalého mieru”,

znovu potvrdzujúc význam trojstrannej (tripartitnej) povahy Medzinárodnej organizácie práce, ktorá je jedinou medzinárodnou organizáciou, v ktorej môžu vlády a zástupcovia organizácií pracovníkov a zástupcovia organizácií zamestnávateľov slobodne a otvorene vymieňať svoje myšlienky a skúsenosti a podporovať trvalé mechanizmy dialógu a budovania súhlasu (konsenzu),

zdôrazňujúc, že medzi strategickými cieľmi Medzinárodnej organizácie práce5) je posilnenie trojstrannosti (tripartity) a sociálneho dialógu,

uvedomujúc si, že sociálny dialóg a trojstrannosť (tripartita) preukázali, že sú cennými a demokratickými prostriedkami pri riešení sociálnych problémov, budovaní súhlasu (konsenzu), v napomáhaní vypracovať medzinárodné pracovné normy a skúmať široké spektrum pracovných problémov, pri ktorých sociálni partneri zohrávajú priamu, legitímnu a nenahraditeľnú rolu,

opätovne potvrdzujúc, že legitimné, nezávislé a demokratické organizácie pracovníkov a organizácie zamestnávateľov, ktoré vykonávajú dialóg a kolektívne vyjednávanie prinášajú tradíciu sociálneho zmieru založenú na slobodnom rokovaní a urovnaní konfliktných záujmov, a tým vytvárajú zo sociálneho dialógu ústredný prvok demokratických spoločností,

pripomínajúc mnohé výzvy a príležitosti, ktoré stoja pred svetom práce v rámci pokračujúcej globalizácie a význam posilnenia spolupráce medzi sociálnymi partnermi a vládami, aby sa dosiahli vhodné riešenia na celoštátnej, regionálnej a medzinárodnej úrovni a obzvlášť v Medzinárodnej organizácii práce,

	pripomínajúc zásadnú rolu sociálnych partnerov pre stabilný hospodársky a sociálny rozvoj, demokratizáciu a participatívny rozvoj a pri skúmaní a posilňovaní role medzinárodnej spolupráce pri odstraňovaní chudoby, podpore plnej zamestnanosti a dôstojnej práci,6) ktorá zabezpečuje sociálnu súdržnosť krajín,
	
zdôrazňujúc, že sociálny dialóg a trojstrannosť (tripartita) sú moderné a dynamické procesy, ktoré majú jedinečnú schopnosť a veľkú kapacitu prispieť k pokroku v mnohých ťažkých a zložitých situáciách a problémoch vrátane tých, ktoré súvisia s globalizáciou, regionálnou integráciou a prechodnou fázou,

zdôrazňujúc, že sociálni partneri sú pripravení na otvorený dialóg a že pracujú v danej oblasti s mimovládnymi organizáciami, ktoré majú podobné hodnoty a ciele a dosahujú ich konštruktívnym spôsobom; uznávajúc kapacitu Medzinárodného úradu prácu pre spoluprácu s občianskou spoločnosťou a venovaniu pozornosti konzultáciám s trojstrannými (tripartitnými) zložkami,

berúc na vedomie cenný príspevok inštitúcií občianskej spoločnosti a organizácií pri pomoci Medzinárodnému úradu práce pri vykonávaní jeho práce, najmä v oblasti detskej práce, migrujúcich pracovníkov a zdravotne postihnutých pracovníkov a uznávajúc, že formy dialógu iné ako sociálny dialóg sú veľmi užitočné, keď všetky strany rešpektujú príslušné role a zodpovednosti druhých strán, najmä v súvislosti s otázkami zastúpenia;

1.	Vyzýva vlády, aby zabezpečili nevyhnutné predpoklady pre sociálny dialóg vrátane rešpektovania základných zásad a práva na slobodu združovať sa a kolektívne vyjednávať, priaznivého prostredia pre pracovné vzťahy a rešpektovať rolu sociálnych partnerov a vyzýva vlády, ako aj organizácie pracovníkov a organizácie zamestnávateľov, aby podporovali, rozširovali a skvalitňovali trojstrannosť (tripartitu) a sociálny dialóg, najmä v sektoroch, kde trojstrannosť (tripartita) a sociálny dialóg sú nedostatočné alebo úplne chýbajú:

(a)	 vyzýva organizácie pracovníkov, aby pokračovali pri posilňovaní zastúpenia pracovníkov v tých sektoroch kde je nízke zastúpenie pracovníkov, aby sa im umožnilo vykonávať ich práva a brániť ich záujmy;

(b)	 vyzýva organizácie zamestnávateľov, aby sa rozšírili do sektorov, kde sú nízke úrovne zastúpenia zamestnávateľov, aby podporovali rozvoj podnikateľského prostredia, v ktorom môže prospievať trojstrannosť (tripartita) a sociálny dialóg.

2.	Vyzýva Správnu radu Medzinárodného úradu práce, aby usmernila generálneho riaditeľa Medzinárodného úradu práce zabezpečiť, aby Medzinárodná organizácia práce a jej úrad (Medzinárodný úrad práce) pri existujúcich zdrojoch organizácie:

(a)	 upevnila trojstrannú (tripartitnú) povahu organizácie - vlády, pracovníci a zamestnávatelia - legitímne zastupujúc ambície jej zložiek vo svete práce;

(b) pokračovala s týmto cieľom v úsiliach posilniť organizácie pracovníkov a organizácie zamestnávateľov, aby sa im umožnilo lepšie spolupracovať v práci s Medzinárodným úradom práce a aby tieto organizácie boli viac efektívne v ich krajinách;

(c) posilnila rolu trojstrannosti (tripartity) a sociálneho dialógu v organizácii (Medzinárodnej organizácii práce), ako jeden z jej štyroch strategických cieľov a ako nástroj vykonávania operatívnosti všetkých jej strategických cieľov, ako aj prierezové záležitosti týkajúce sa rodov (pohlaví) a rozvoja;

(d) podporila ratifikáciu a aplikovanie noriem Medzinárodnej organizácie práce konkrétne  smerujúce k sociálnemu dialógu, ako to upravuje vyššie uvedená preambula a pokračovala v podpore Deklarácie Medzinárodnej organizácie práce o základných zásadách a právach pri práci;7)

(e) podporovala zahrnutie sociálnych partnerov do zmysluplného konzultatívneho procesu pri pracovných reformách vrátane zaoberania sa základnými dohovormi a inou legislatívou súvisiacou s prácou;

(f) vykonávala hĺbkové štúdie sociálneho dialógu v spolupráci so zložkami organizácie (Medzinárodnej organizácie práce) s cieľom skvalitniť schopnosť pracovných administratív a organizácií pracovníkov a organizácií zamestnávateľov zúčastňovať sa na sociálnom dialógu;

(g) posilnila rolu a všetky funkcie sektora sociálneho dialógu v rámci úradu (Medzinárodného úradu práce) najmä jeho schopnosť presadzovať sociálny dialóg vo všetkých strategických cieľoch organizácie (Medzinárodnej organizácie práce) a uznať jedinečné funkcie a rolu úradu (kancelárie) pre činnosť zamestnávateľov a úradu (kancelárie) pre činnosť pracovníkov (Bureaux for Employers’ and Workers’Activities) v rámci Medzinárodného úradu práce a posilnila ich schopnosť poskytovať služby organizáciám pracovníkov a organizáciám zamestnávateľov po celom svete, a umožniť im maximalizovať výsledky práce úradu (Medzinárodného úradu práce);

(h) presadzovala a posilnila trojstrannú (tripartitnú) činnosť organizácie, aby vymedzila svoje politiky a pracovné priority a ďalej rozvíjala programy odbornej spolupráce a iné mechanizmy so sociálnymi partnermi a vládami pomôcť posilniť ich kapacity, služby a zastúpenie;

(i) znovu zdôrazňovala v ústredí a v danej oblasti dôležitosť posilnenia trojstrannej (tripartitnej) štruktúry Medzinárodnej organizácie práce a zabezpečila, že úrad (Medzinárodný úrad práce) pracuje so zložkami a pre zložky organizácie (Medzinárodnej organizácie práce);

(j) zabezpečila, že trojstranné (tripartitné) zložky budú konzultovať, ako je to vhodné, pri výbere a vzťahoch s inými organizáciami občianskej spoločnosti, s ktorými by mohla Medzinárodná organizácia práce pracovať.

Preklad a spracovanie:
odbor zahraničných vzťahov a protokolu
Ministerstva práce, sociálnych vecí a rodiny SR
Bratislava
30. septembra 2002